עשרות אלפי בני אדם הגיעו לכיכר רבין בתל אביב למחות על חוק הלאום ולהביע הזדהות עם המאבק הדרוזי. בין המשתתפים המרכזיים בעצרת: מנהיג העדה הדרוזית מואפק טריף, ראש שב"כ לשעבר יובל דיסקין, ראש עיריית תל אביב רון חולדאי ועוד. המארגנים: "עיוות מוחלט של הכרזת העצמאות"
כ-50 אלף בני אדם הגיעו הערב (שבת) לכיכר רבין בת"א להשתתף בעצרת המחאה נגד חוק הלאום וכאות הזדהות עם המאבק של העדה הדרוזית בחוק. ממארגני העצרת נמסר כי הזעם מגיע בעקבות ביטול השוויון האזרחי בחוק וקריאה לתקן ולשנות אותו. החדשות Online העביר את העצרת בשידור ישיר.
המנהיג הרוחני של העדה הדרוזית בישראל, השיח' מואפק טריף, נאם בעצרת וקבל על כך שהמדינה לא רואה בדרוזים כאזרחים שווי זכויות. "לדאבוני למרות הנאמנות הבלתי מסויגת שלנו למדינה, היא לא רואה בנו אזרחים שווים. בני העדה הדרוזית חשים ובצדק כי מבקשים לקחת להם את הישראליות, מוציאים אותם מחוץ למחנה". עם זאת טריף אמר שהוא מאמין בכנות כוונותיו של ראש הממשלה באשר למתווה למען הדרוזים".
ממארגני העצרת נמסר: "מטה המאבק בחוק הלאום שהוקם בימים האחרונים קורא לציבור הישראלי להביע את מחאתו ולהתייצב לצד אחינו הדרוזים למען שמירה על האיזון באופייה של המדינה כיהודית ודמוקרטית. המחאה הזו חיונית ומשמעותית עבור כל אזרחי המדינה, שרואים חשיבות בשמירה על צביונה הדמוקרטי של מדינת ישראל. על כן, זו מחאה של כל אזרח שרואה בחוק עיוות מוחלט של הכרזת העצמאות ומוחה על מחיקת ערך השוויון מהגדרת זהותה של המדינה".
"אני לא יכול שלא לומר כמה מילים על מחוקקי החוק", אמר ראש השב"כ לשעבר יובל דיסקין. "לא ארד להסתה כפי שאני ואחרים חווים מטוקבקיסטים גזענים ואלימים, או הערות הבלע שנשלחו מהפודלים להגביר את ההסתה. האמת צריכה להיאמר- אני מכבד אנשים רבים בימין האידיאולוגי האמתי אבל אין לי כבוד לימין הפופוליסטי. חוק הלאום הוא מעשה תועבה".
השר לביטחון הפנים גלעד ארדן תקף את המחאה ואמר כי בין המשתתפים נמצאים גם פוליטיקאים ואנשים עם אינטרס שמלבים את האש. בריאיון למהדורת חדשות סוף השבוע הביע ארדן תמיכה בחוק הלאום, אמר שהוא משלים את חוקי היסוד הקיימים וציין כי הצוות שיקים ראש הממשלה יתן מענה למצוקת הדרוזים.
כחלק מההיערכות לעצרת המשטרה חסמה את רחוב אבן גבירול בין הרחובות ארלוזורוב ושאול המלך בשני הכיוונים. רחוב דוד המלך נחסם מרחוב ויצמן ועד אבן גבירול. רחוב פרישמן נחסם מכיכר מסריק ועד אבן גבירול ורחוב בלוך נחסם מארלוזורוב ועד אבן גבירול.
ראש הממשלה נתניהו גינה אתמול את קיום המחאה, ושיתף כתבה של אתר "מידה" שטענה כי הקרן החדשה לישראל מעורבת בארגון ההפגנה. הפרסום בעמוד של נתניהו גרר תגובות ושיתופים רבים ברשת.